Pakuotės lapelis: informacija vartotojui

Eucamidin 1 mg/ml nosies purškalas (tirpalas)
Ksilometazolino hidrochloridas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti.
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Eucamidin ir kam jis vartojamas

Eucamidin sudėtyje yra veikliosios medžiagos ksilometazolino hidrochlorido. Jis gerina nosies praeinamumą, skatina gleivinės išskyrų šalinimą, todėl kvėpuoti tampa lengviau. 

Eucamidin skirtas vartoti susirgus peršalimo ligomis, paburkus nosies gleivinei arba pasireiškus nosies ančių uždegimui.
Eucamidin galima vartoti tik suaugusiems žmonėms bei vyresniems kaip 12 metų paaugliams.


2.	Kas žinotina prieš vartojant Eucamidin   

Eucamidin vartoti negalima:
· jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje);
· jeigu Jums neseniai buvo atlikta operacija pro nosį (galvos smegenų dangalą atverianti operacija per nosį arba burną);
· jeigu yra uždaro kampo glaukoma (padidėjęs spaudimas akyje);
· jeigu sergate lėtiniu nosies uždegimu, kai būna labai sausa nosies gleivinė (sausasis nosies gleivinės uždegimas (Rhinitis sicca) arba atrofinis nosies gleivinės uždegimas).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Eucamidin, jeigu:
· sergate padidėjusio kraujospūdžio liga,
· sergate širdies liga (pvz., pailgėjusio QT intervalo sindromu),
· jei skydliaukės funkcijos aktyvumas padidėjęs (skydliaukės hipertirozė),
· sergate cukriniu diabetu,
· jeigu yra padidėjusi prostata (prostatos hiperplazija),
· jeigu yra gerybinis antinksčių navikas (feochromocitoma), kuris gamina didelį kiekį adrenalino (epinefrino) ir noradrenalino (epinefrino),
· jeigu yra arba per paskutines dvi savaites buvo vartojama tam tikrų antidepresantų, žinomų monoaminooksidazės inhibitorių (MAOI) pavadinimu.

Vartojant Eucamidin, reikia atsiminti, kad jis, kaip ir kitokie nosies užgulimą mažinantys vaistai, labai jautriems pacientams gali sukelti miego sutrikimą, galvos svaigimą, tremorą. Jeigu atsiranda tokių simptomų, reikia kreiptis į gydytoją.

Eucamidin, kaip ir kitokių nosies gleivinės paburkimą mažinančių vaistų, negalima vartoti ilgiau kaip 7 paras iš eilės. Jei simptomai tęsiasi, reikia kreiptis į gydytoją. Vartojant vaisto ilgai ar didelėmis dozėmis, nosies užgulimas gali atsinaujinti arba dar sunkėti.

Eucamidin negalima purkšti į akis ar burną.

Nurodytos dozės viršyti negalima, ypač vaikams ir senyviems žmonėms.

Vaikams ir paaugliams
Vaikams ir paaugliams iki 12 metų Eucamidin vartoti nerekomenduojama.

Kiti vaistai ir Eucamidin
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Ypatingai svarbu nevartoti Eucamidin, jeigu vartojate tam tikrų vaistų, nuo depresijos, tokių, kaip:
· monoaminooksidazės inhibitoriai (MAOI): Nevartokite Eucamidin, jeigu vartojate arba per paskutines 14 dienų vartojote MAOI;
· tricikliai ir tetracikliai antidepresantai.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėščioms moterims Eucamidin vartoti nerekomenduojama.
Žindymo laikotarpiu Eucamidin galima vartoti tik gydytojui paskyrus. 
 
Vairavimas ir mechanizmų valdymas
Eucamidin gebėjimo vairuoti ir valdyti mechanizmus neveikia arba veikia nereikšmingai.

Eucamidin sudėtyje yra benzalkonio chlorido.
Kiekviename šio vaisto išpurškime yra 0,016 mg benzalkonio chlorido, tai atitinka 0,2 mg/ml. Benzalkonio chloridas gali sukelti sudirginimą ar patinimą nosies viduje, ypač jei vartojamas ilgai.

Ecamidin sudėtyje yra makrogolglicerolio hidroksisterato.
Makrogolglicerolio hidroksisteratas gali sukelti odos reakcijų. 


3.	Kaip vartoti Eucamidin

Visada vartokite šio vaisto tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. 

Suaugusieji ir vyresni kaip 12 metų paaugliai
Prireikus į kiekvieną nosies landą įpurkšti po 1 įpurškimą. Negalima purkšti daugiau kaip 3 kartus per parą į kiekvieną nosies landą.

Senyviems pacientams 
Rekomenduojama vartoti tokią pačią dozę, kaip ir jaunesniems suaugusiesiems žmonėms.

Paskutinę vaisto dozę rekomenduojama vartoti prieš pat einant miegoti.
Eucamidin  ilgiau kaip 7 paras vartoti negalima.


Ką daryti pavartojus per didelę Eucamidin dozę?
Jei netyčia įsipurškiama vaisto per daug arba netyčia jo išgėrus, reikia nedelsiant kreiptis į gydytoją arba vaistininką.

Pamiršus pavartoti Eucamidin
Negalima vartoti dvigubos dozės norint kompensuoti praleistą dozę.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nutraukite Eucamidin vartojimą ir nedelsiant kreipkitės pagalbos į gydytoją, jeigu pasireiškia nors viena iš šių reakcijų, kurios gali būti alerginės reakcijos požymiai:
· pasunkėjęs kvėpavimas ar rijimas;
· veido, lūpų, liežuvio ar gerklės patinimas;
· stiprus odos niežėjimas su raudonu išbėrimu ar iškilimais.

Dažnas šalutinis poveikis (gali pasireikšti rečiau kaip 1 iš 10 žmonių)
Nosies gleivinės sausumas ar sudirginimas, pykinimas, galvos skausmas, deginimo pojūtis vartojimo vietoje.

Retas šalutinis poveikis (gali pasireikšti rečiau kaip 1 iš 1000 žmonių)
Juntamas širdies plakimas, tachikardija, hipertenzija, kraujavimas iš nosies.

Labai retas šalutinis poveikis (gali pasireikšti rečiau kaip 1 iš 10000 žmonių)
Alerginės reakcijos (odos išbėrimas, angioneurozinė edema, niežulys), neaiškus matymas, nereguliarus arba greitas širdies ritmas, konvulsijos (ypač vaikams), nerimas, nemiga, nuovargis (mieguistumas, sedacija) galvos skausmai, haliucinacijos (ypač paaugliams).

Dažnis nežinomas (negali būti apskaičiuotas pagal turimus duomenis)
Gleivinės paburkimo sustiprėjimas, pasibaigus vaisto poveikiui, kraujavimas iš nosies.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Eucamidin

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje. Buteliuką laikyti išorinėje dėžutėje, kad vaistas būtų apsaugotas nuo šviesos.
Pirmą kartą atidarius buteliuką, vaisto tinkamumo laikas yra 30 parų.

Ant buteliuko etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Eucamidin sudėtis 
· Veiklioji medžiaga yra ksilometazolino hidrochloridas. 1 ml nosies purškalo yra 1 mg ksilometazolino hidrochlorido.
· Pagalbinės medžiagos yra benzalkonio chloridas, kalio-divandenilio fosfatas, dinatrio fosfatas dodekahidratas, sorbitolis, dinatrio edetatas, natrio chloridas, makrogolglicerolio hidroksisteratas, cineolas, levomentolis, išgrynintas vanduo.

Eucamidin išvaizda ir kiekis pakuotėje
Skaidrus, bespalvis skystis, turintis levomentolio ir cineolo kvapą. Buteliuke, ant kurio užmauta purškalo pompa su apsauginiu nosies antgaliu ir dangteliu, yra 10 ml nosies purškalo.

Registruotojas ir gamintojas

Registruotojas
SIA Ingen Pharma
Kārļa Ulmaņa gatve 119, Mārupe 
LV-2167, Rīga
Latvija

Gamintojas
S.C. Biofarm S.A.
Logofătul Tăutu str. 99 
3rd City District, 031212 Bucharest 
Rumunija


Šis pakuotės lapelis paskutinį kartą peržiūrėtas 2021-07-13.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

